“એફટીઆઇએલે એમસીએક્સની સ્થાપના કરતી વખતે તમામ નિયમોનું પાલન કર્યું હતું તથા એક્સચેન્જનું લિસ્ટિંગ કરાવીને મૂલ્યનિર્ધારણનો સૌથી વધુ પારદર્શક માર્ગ અપનાવ્યો હતો. આથી નિયમપાલન કર્યા વગર એમસીએક્સની સ્થાપના કરવામાં આવી એમ કહી શકાય નહીં.” એફટીઆઇએલ (નવું નામ ૬૩ મૂન્સ ટેક્નોલોજીસ)ના સ્થાપક અને ચેરમેન ઈમેરિટસ જિજ્ઞેશ શાહે ગુરુવારે પત્રકાર પરિષદમાં ઉક્ત નિવેદન કર્યું હતું. એમસીએક્સ માટે મંજૂરી મેળવવા એફટીઆઇએલે અનુચિત વ્યવહાર કર્યો હોવાનો આક્ષેપ કરીને સીબીઆઇએ જિજ્ઞેશ શાહના નિવાસસ્થાન અને ૬૩ મૂન્સના કાર્યાલયમાં ઝડતીની કાર્યવાહી કરી હતી. એ સંબંધે સ્પષ્ટતા કરતાં જિજ્ઞેશભાઈએ કહ્યું હતું કે સૈદ્ધાંતિક મંજૂરી અને આખરી મંજૂરી વચ્ચે નિયમપાલન માટે સમય આપવામાં આવ્યો હતો. આવું તો બધાં નિયમનકારો કરે છે, તેમાં કંઈ અજુગતું નથી.